b'\n_START_ARTICLE_\nTali-Ihantala 1944\n_START_SECTION_\nElokuvan teko\n_START_PARAGRAPH_\nElokuvan budjetti oli 3\xc2\xa0200\xc2\xa0000 euroa ja se sai 350\xc2\xa0000 euroa tuotantotukea Suomen elokuvas\xc3\xa4\xc3\xa4ti\xc3\xb6lt\xc3\xa4. 2\xc2\xa0100\xc2\xa0000 euroa elokuvan budjetista ker\xc3\xa4ttiin Syv\xc3\xa4rilt\xc3\xa4 Kannakselle elokuvien tuki ry:n kautta suomalaisilta yrityksilt\xc3\xa4, j\xc3\xa4rjest\xc3\xb6ilt\xc3\xa4, yhteis\xc3\xb6ilt\xc3\xa4 ja yksityisilt\xc3\xa4 kansalaisilta. Elokuvassa on yli sata puheroolia ja mukana on ollut satoja avustajia. Elokuvassa ei ole p\xc3\xa4\xc3\xa4henkil\xc3\xb6it\xc3\xa4, eik\xc3\xa4 ulkoista fiktiivist\xc3\xa4 juonta, jossa tosiasioihin perustuvat tapahtumat olisivat vain taustalla. Tali-Ihantalaa voi siis kuvata hyvin dokumentaariseksi elokuvaksi._NEWLINE_Elokuvassa k\xc3\xa4ytettiin aitoja sodanaikaisia T-34/85-panssarivaunuja ja saksalaista, Flug Werk -yrityksen valmistamaa Focke-Wulf Fw 190 -h\xc3\xa4vitt\xc3\xa4j\xc3\xa4lentokoneen j\xc3\xa4ljenn\xc3\xb6st\xc3\xa4. Fw 190 oli kuvauksien ajan maalattu lento-osasto Kuhlmeyhin kuuluneen II./JG 54:n komentajan, Erich Rudorfferin nimikkokoneen tunnuksin. Koneen lentokohtaukset kuvattiin M\xc3\xbcncheniss\xc3\xa4. _NEWLINE_Elokuvaa kuvattiin muun muassa Parolannummen varuskunnassa sek\xc3\xa4 Niinisalon varuskunnassa ja siihen liittyv\xc3\xa4ll\xc3\xa4 Pohjankankaan ampuma-alueella. Koeampumalaitos tuki elokuvan tekemist\xc3\xa4 ampumalla muun muassa trailerissa n\xc3\xa4kyv\xc3\xa4n raskaan haupitsin ammunnan (152H38) koeammuntana, koska kyseinen tykkimalli on jo poistunut sotavarustelistoilta eik\xc3\xa4 sit\xc3\xa4 voitu antaa muiden ammuttavaksi. _NEWLINE_Elokuva sai elokuvakriitikoilta varauksellisen vastaanoton. Selke\xc3\xa4n juonen ja p\xc3\xa4\xc3\xa4henkil\xc3\xb6iden puuttumista moitittiin. Elokuva tuli DVD-levitykseen Puolustusvoimien lippup\xc3\xa4iv\xc3\xa4n\xc3\xa4 4. kes\xc3\xa4kuuta 2008.'